Be the first to know any news. You will get latest stories and video updates through the day. You can turn them off anytime.
© 2021 The Argus. All right reserved.
© 2021 The Argus. All right reserved.
© 2021 The Argus. All right reserved.
Logged out successfully!
ଭୁବନେଶ୍ୱରଃ ଦୀର୍ଘ ଦିନର ହଁ ନାହିଁ ନାଟକର ଅବସାନ ଘଟିଲା । ଶେଷରେ ସୋନିଆଙ୍କ କାନ୍ଧରେ ଦିଆଗଲା କଂଗ୍ରେସର ବୋଝ । ପୁଣିଥରେ ଗାନ୍ଧି ପରିବାରର କଣ୍ଟ୍ରୋଲକୁ ଗଲା କଂଗ୍ରେସ ଦାୟୀତ୍ୱ । ଗତକାଲି ବସିଥିବା କଂଗ୍ରେସ ଓ୍ୱାର୍କିଂ କମିଟି ବୈଠକ ପରେ ୟୁପିଏ ଅଧ୍ୟକ୍ଷା ସୋନିଆ ଗାନ୍ଧିଙ୍କୁ ଦଳର ଅନ୍ତରୀଣ ଅଧ୍ୟକ୍ଷ ଭାବେ ନିଯୁକ୍ତ କରାଯାଇଛି । ନୂଆ ଅଧ୍ୟକ୍ଷ ନିର୍ବାଚନ ହେବା ପର୍ଯ୍ୟନ୍ତ ସୋନିଆ ହିଁ କଂଗ୍ରେସର ମଙ୍ଗ ସମ୍ଭାଳିବେ । ଚଳିତ ବର୍ଷ ସାଧାରଣ ନିର୍ବାଚନରେ ସମଗ୍ର ଦେଶରେ ଦଳ ଧରାଶାୟୀ ହେବା ପରେ ଗତ ମଇ ମାସରେ ଏଆଇସିସି ଅଧ୍ୟକ୍ଷ ପଦରୁ ଇସ୍ତଫା ଦେଇଥିଲେ ରାହୁଲ ଗାନ୍ଧି । ଆଉ ନିଜେ କିମ୍ବା ଗାନ୍ଧି ପରିବାରରୁ କେହି ହେଲେ ଅଧ୍ୟକ୍ଷ ହେବେନି ବୋଲି ଜିଦରେ ଅଟଳ ମଧ୍ୟ ଥିଲେ ରାହୁଲ । ହେଲେ ଚିରାଚରିତ ଢଙ୍ଗରେ ପୁଣିଥରେ ଗାନ୍ଧି ପରିବାରକୁ ହିଁ ମିଳିଲା ମୁଖିଆ ଆସନ ।
ଅନ୍ୟପଟେ ନିର୍ବାଚନୀ ବିପର୍ଯ୍ୟୟ ପରେ ଅଧିକାଂଶ ରାଜ୍ୟର ପିସିସି ସଭାପତି ମଧ୍ୟ ନିଜ ପଦରୁ ଇସ୍ତଫା ଦେଇଥିଲେ । ତେଣୁ ସୋନିଆ ଦାୟୀତ୍ୱ ନେବା ପରେ ପିସିସି ସ୍ତରରେ ତାଙ୍କ ପୁରୁଣା ଟିମକୁ ଫେରାଇ ଆଣି ପାରନ୍ତି । ଆଉ ଏପଟେ ଓଡିଶାରେ ମଧ୍ୟ ପିସିସି ସଭାପତି ପଦରୁ ନିରଞ୍ଜନ ପଟ୍ଟନାୟକ ଇସ୍ତଫା ଦେଇଛନ୍ତି । ତେବେ ତାଙ୍କର ଇସ୍ତଫା ଗ୍ରହଣ ହେଉଛି କି ନାହିଁ ତାହା ଉପରେ ସୋନିଆ ନିଷ୍ପତ୍ତି ନେବେ ବୋଲି ଦଳର ବରିଷ୍ଠ ନେତା ମାନେ କହିଛନ୍ତି । ଆଉ ଏସବୁ ମଧ୍ୟରେ ନୂଆ ପିସିସି ରେସରେ ପୂର୍ବତନ ସଭାପତି ଜୟଦେବ ଜେନା ଓ ପ୍ରସାଦ ହରିଚନ୍ଦନଙ୍କ ସହ ଯୁବ ନେତୃତ୍ୱ ବିଶ୍ୱ ରଞ୍ଜନ ମହାନ୍ତି ଏବଂ ଏକମାତ୍ର ରାଜ୍ୟସଭା ସାଂସଦ ରଞ୍ଜୀବ ବିଶ୍ୱାଳଙ୍କ ଭଳି ନେତାଙ୍କ ନାଁ ଆଗରେ ରହିଛି । ହେଲେ ଓଡିଶାରେ ଆଗକୁ ବିଜେପୁର ଉପ ନିର୍ବାଚନ ଏବଂ ପୌର ନିର୍ବାଚନ ଥିବାରୁ ରାଜ୍ୟ ନେତୃତ୍ୱକୁ ପରିବର୍ତ୍ତନ କରାଯାଇପାରେ ବୋଲି ରାଜନୈତିକ ବିଶେଷଜ୍ଞ ମାନେ ମତ ରଖିଛନ୍ତି ।
ସୋନିଆଙ୍କୁ କଂଗ୍ରେସ ଅଧ୍ୟକ୍ଷା ଭାବେ ନିଯୁକ୍ତ କରାଯିବା ପରେ ଏହାକୁ କଡା ସମାଲୋଚନା କରିଛି ବିଜେପି । ପରିବାରବାଦ ରାଜନୀତିକୁ ଦେଶବାସୀ ପ୍ରତ୍ୟାଖାନ କରିଛନ୍ତି । ହେଲେ କଂଗ୍ରେସ ପରିବାରବାଦକୁ ଜାବୁଡି ଧରିଛି । ଲୋକସଭା ନିର୍ବାଚନରେ ଶୋଚନୀୟ ପରାଜୟ ପରେ ମଧ୍ୟ କଂଗ୍ରେସ ଶିକ୍ଷା ଗ୍ରହଣ କରୁନାହିଁ ବୋଲି ଓଡିଶା ଗସ୍ତରେ ଆସିଥିବା ମଧ୍ୟପ୍ରଦେଶର ପୂର୍ବତନ ମୁଖ୍ୟମନ୍ତ୍ରୀ ଶିବରାଜ ସିଂହ ଚୌହାନ କହିଛନ୍ତି ।
2014 ନର୍ବାଚନ ଠାରୁ 2019 ପର୍ଯ୍ୟନ୍ତ ପ୍ରତ୍ୟେକ ନିର୍ବାଚନରେ କଂଗ୍ରେସର ଭୋଟ ପ୍ରତିଶତ କମିଛି । ଏବଂ ଚଳିତ ବର୍ଷ ନିର୍ବାଚନ ଇତିହାସରେ ସବୁଠାରୁ ନୈରାଶ୍ୟ ଜନକ ଫଳ ପାଇଛି କଂଗ୍ରେସ । ତେବେ ରାହୁଲଙ୍କ ପରେ ସୋନିଆ ପୁଣିଥରେ କଂଗ୍ରେସକୁ ସଂଗଠିତ କରିପାରୁଛନ୍ତି କି ନାହିଁ ତା ଉପରେ ଏବେ ରହିଛି ନଜର ।
